Predkladacia   správa.

Návrh novely Občianskeho zákonníka predkladá Ministerstvo spravodlivosti Slovenskej republiky na pripomienkové konanie ako iniciatívny návrh.

Predkladaný návrh reaguje na zmeny  posudzovania nároku na náhradu straty na zárobku po skončení pracovnej neschopnosti a spôsob výpočtu tejto náhrady  podľa zákona č. 461/2003  Z.z.  o sociálnom poistení ; cit. zákon  prevzal doterajšiu pracovnoprávnu úpravu  náhrad vyplývajúcich z pracovného úrazu a choroby z povolania a ustanovil nový spôsob posudzovania podmienok na vznik nároku a výpočet súm tejto náhrady.

Podľa odseku 2 § 447 Občianskeho zákonníka   náhrada straty na zárobku po skončení pracovnej neschopnosti  nesmie presahovať sumu určenú predpismi pracovného práva pre náhradu škody pri pracovných úrazoch a chorobách z povolania. Zákon  č. 461/2003 Z.z. rieši uvedenú náhradu ako sociálnu dávku titulom povinného úrazového poistenia zamestnávateľa.  Podmienky priznania nároku na náhradu straty  a spôsob výpočtu sumy tejto náhrady sa v zákone o sociálnom poistení upravuje odlišne od doterajšej úpravy podľa Zákonníka práce  a spôsobom, ktorý pri prejednávaní tejto  náhrady vyplývajúcej z občianskoprávneho vzťahu značne komplikuje  posúdenie   splnenia podmienky ustanovenej  v § 447 ods.2 Občianskeho zákonníka . 

Týmto návrhom sa reaguje i na podnety zo strany  poisťovateľov, ktorí uhrádzajú  túto náhradu titulom zákonného poistenia zo zodpovednosti za škody pri dopravných nehodách a odporúčajú  ustanoviť rovnaký spôsob ako pri  pracovných úrazoch.

Ministerstvo spravodlivosti  navrhuje riešiť túto problematiku navrhovanou novelizáciou § 447 , ešte pred pripravovanou  čiastkovou rekodifikáciou Občianskeho zákonníka – komplexnej úpravy   zodpovednosti za škodu na zdraví.
	
Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov, ani vplyv na zamestnanosť. Z uvedených dôvodov sa nevyhotovuje doložka  finančných, ekonomických, enviromentálnych vplyvov a vplyvov na zamestnanosť.

Návrh novely je v súlade s Ústavou Slovenskej republiky, so zákonmi  ako aj   s medzinárodnými zmluvami, ktorými je Slovenská republika viazaná.